
[bookmark: TextBodyBegin]Az Európai Parlament,
–	tekintettel az Oroszország Ukrajna elleni agressziós háborújáról szóló korábbi állásfoglalásaira, 
–	tekintettel az ENSZ Alapokmányára, az emberi jogok európai egyezményére, a genfi egyezményekre és azok kiegészítő jegyzőkönyveire, a Nemzetközi Büntetőbíróság (NBB) Római Statútumára, a gyermekek jogairól szóló ENSZ-egyezményre és a népirtásról szóló egyezményre,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a Zelenszkij elnök „Bring Kids Back UA” („Hozzuk vissza a gyerekeket Ukrajnába”) elnevezésű kezdeményezése szerint 2022 februárja óta mintegy 20 000 ukrán gyermeket telepítettek át erőszakkal az Oroszországi Föderációba és Belaruszba, vagy vettek őrizetbe ideiglenesen megszállt ukrán területeken, és csak 1293 tért vissza és 624-et nyilvánítottak halottnak; mivel a Yale Humanitarian Research Lab (Yale Humanitárius Kutatólabor) szerint a valós adatok valószínűleg sokkal magasabbak, mivel folytatódnak ezek az elhurcolások és áttelepítések;
B.	mivel a nemzetközi jog tiltja a megszállt területre történő erőszakos elhurcolást vagy a megszállt területről a megszálló területére történő áttelepítést, ami a Római Statútum értelmében háborús bűncselekménynek minősül, és a népirtásról szóló egyezmény értelmében népirtásnak minősülhet; 
C.	mivel 2023. március 17-én az NBB elfogatóparancsot adott ki Vlagyimir Putyin és Maria Lvova-Belova ellen az ukrán gyermekek jogellenes elhurcolásával és áttelepítésével kapcsolatos háborús bűncselekményért való felelősségük miatt;
1.	határozottan elítéli az Oroszországi Föderáció erőszakos cselekményeit és Belarusz bűnrészességét az ukrán gyermekekkel szembeni rossz bánásmódban, beleértve a gyilkosságot, az erőszakos elhurcolást és áttelepítést, az illegális örökbefogadást, a szexuális bántalmazást és kizsákmányolást, a kényszerű oroszosítást és a militarizációt; hangsúlyozza, hogy ezek a cselekmények az ukrán identitás eltörlésére irányuló népirtó stratégia részét képezik;
2.	sürgeti az EU-t, hogy vonja felelősségre a felelősöket, és szankcionálja az e bűncselekményekben részt vevő személyeket és szervezeteket;
3.	követeli, hogy haladéktalanul szüntessék be ezeket a bűncselekményeket, és Oroszország jelentse be valamennyi áttelepített ukrán gyermek személyazonosságát és tartózkodási helyét, és biztosítsa jóllétüket, valamint biztonságos és feltétel nélküli visszatérésüket;
4.	sürgeti az orosz szövetségi és helyi hatóságokat, hogy biztosítsanak hozzáférést a nemzetközi szervezetek, például a Vöröskereszt Nemzetközi Bizottsága, az ENSZ Emberi Jogi Főbiztosának Hivatala és az UNICEF számára valamennyi áttelepített ukrán gyermekhez;
5.	sajnálja, hogy a Vöröskereszt Nemzetközi Bizottsága (ICRC) nem teljesíti az Oroszországba és Belaruszba áttelepített vagy az ideiglenesen megszállt ukrán területeken tartózkodó ukrán gyermekek védelmére irányuló küldetését; 
6.	elítéli az erőszakos asszimilációra irányuló szándékos politika részeként az orosz állampolgárság rákényszerítését az áttelepített gyermekekre, és az orosz családok által államilag támogatott örökbefogadásukat; 
7.	felhívja az EU-t, hogy szorosan működjön együtt az ukrán hatóságokkal, a nemzetközi és nem kormányzati szervezetekkel, és támogassa őket az eltűnt és áttelepített ukrán gyermekek dokumentálására irányuló erőfeszítéseikben; sürgeti a nemzetközi közösséget, beleértve az Egyesült Államokat is, hogy tartsa fenn a Yale Humanitarian Research Lab finanszírozását, az EU pedig biztosítsa annak folytatását;
8.	hangsúlyozza, hogy minden valódi békemegállapodásnak ki kell terjednie e gyermekek hazatelepítésére, valamint az erőszakos elhurcolások és áttelepítések elszámoltathatóságára;
[bookmark: _GoBack]9.	sürgeti a nemzetközi közösséget, hogy vonja felelősségre Oroszországot azáltal, hogy megerősíti a Nemzetközi Büntetőbíróságon, a Nemzetközi Bíróságon és az Ukrajna elleni agresszió bűntettével foglalkozó különleges törvényszéken keresztüli koordinációt;
10.	utasítja elnökét, hogy továbbítsa ezt az állásfoglalást az alelnöknek/főképviselőnek, a Tanácsnak, a Bizottságnak, a tagállamok kormányainak és parlamentjeinek, az Európa Tanácsnak, az EBESZ-nek, Ukrajna elnökének, kormányának és parlamentjének, valamint az Egyesült Államoknak, Ororszországnak és Belarusznak.

